# Tverrfaglige tema i Sikkerhetsfaget

**Folkehelse og livsmestring**

I vg3 sikkerhetsfaget handler det tverrfaglige temaet folkehelse og livsmestring om å ruste lærlingene til å ta ansvarlige og helsefremmende valg i risikoutsatte situasjoner. Dette innebærer å ha kunnskap om rus og å kunne håndtere ruspåvirkede personer. Videre handler det om å kunne bygge og håndtere profesjonelle relasjoner med servicemottakere i ulike livssituasjoner. I dette ligger også å bearbeide reaksjoner, sette grenser og respektere andres grenser i ulike relasjoner og arbeidssituasjoner. Videre handler folkehelse og livsmestring om å sikre god fysisk og psykisk helse gjennom kunnskap om helse, miljø og sikkerhet.

Eksempler på dette kan være:

* Reflektere over hvordan ulike livssituasjoner og kulturforskjeller påvirker menneskemøter
* Gjennomføre førstehjelp
* Tilpasse service til ulike mottakere
* HMS-arbeid
* Opprettholde best mulig fysisk helse

**Demokrati og medborgerskap**

I vg3 sikkerhetsfaget handler det tverrfaglige temaet demokrati og medborgerskap om å sikre at verdiene og spillereglene i demokratiet blir tatt vare på i sikkerhetsarbeidet. Gjennom konfliktforebygging, beredskap og risikovurdering av samfunnssikkerheten skal faget bidra i det sivile samfunn. Lærlingene skal gjennom refleksjon og utforsking øve opp evnen til å tenke kritisk, håndtere meningsbrytinger og respektere uenighet. Videre skal lærlingene reflektere over ulike maktforhold i møte med andre mennesker og hvordan utøve yrkesrollen i tråd med demokratiske prinsipper. Demokrati og medborgerskap handler videre om aktiv deltakelse i arbeidslivet og om arbeidsgiverens og arbeidstakerens rettigheter og plikter.

Eksempler på dette kan være:

* Reflektere over hva som kan true kritiske samfunnsfunksjoner og infrastruktur
* Utvikle beredskapsplaner og gjennomføre beredskapsøvelser
* Reflektere over egen maktposisjon og forhindre konfliktsituasjoner
* Lede et skadested fram til nødetater overtar
* Arbeide etter gjeldende regel- og avtaleverk